《近体诗二十韵寄秉之》
宋代·吕本中

忆昔春将暮，分携桂岭边。落花依断陇，飞絮满长川。

风急吹残雨，云开放晓天。山光如欲动，草木不胜妍。

沽酒□村市，停骖近郭田。临行思款曲，已别更流连。

治邑烦游刃，编氓荷息肩。高牙久藏巧，笃行众推贤。

屡辱银钩贶，频更玉律迁。故乡迷薮泽，回梦渺云烟。

漂泊遥相望，穷愁秪自怜。爱闲身益懒，多病气仍孱。

故国因人问，新年底事传。政应升斗恋，聊结簿书缘。

诸老方推毂，乘时好著鞭。提撕起憔悴，腾踏动蜿蜒。

袖有平戎策，囊无封禅篇。功名期万里，富贵属丁年。

范蠡中兴越，田单卒破燕。异时归捆载，乞我买邻钱。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。